Diari Oficial de la Generalitat Valenciana


Sumari del DOGV 7429, del 23-12-2014 (2014/11637)

ORDE 15/2014, de 16 de desembre, de la Conselleria de Governació i Justícia, per la qual es regulen els horaris d'espectacles públics, activitats recreatives i establiments públics, per a l'any 2015.
-------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2014/12/16/15/dof/vci/html**

### Dades del document

Número de DOGV
:   7429

Data del DOGV
:   23-12-2014

Secció del DOGV
:   I. DISPOSICIONS GENERALS

Número del document
:   2014/11510


Data del document
:   16-12-2014

Organisme emissor
:   Conselleria de Governació i Justícia

Tipus de document
:   Ordre

Anàlisi jurídica

 Descriptors 

:   * Conselleria de Governació i Justícia
    * indústria gastronòmica
    * indústria cinematogràfica
    * espectacle esportiu
    * manifestació cultural
    * legislació
    * establiment de jocs
    * administració local
    * horari comercial
    * espectacle d'animals
    * ludoteca
    * espectacles
    * instal·lació esportiva

ORDE 15/2014, de 16 de desembre, de la Conselleria de Governació i Justícia, per la qual es regulen els horaris d'espectacles públics, activitats recreatives i establiments públics, per a l'any 2015. [2014/11927]  
Preàmbul  
  
L'orde reguladora dels horaris d'espectacles, activitats i establiments oberts a la pública concurrència constituïx una norma fonamental per a la delimitació, el desenrotllament i l'ajust del règim jurídic d'aquells. Esta afirmació té el seu suport en l'article 35 de la Llei 14/2010, de 3 de desembre, d'Espectacles Públics, Activitats Recreatives i Establiments Públics, del qual es desprén l'atorgament a esta orde anual de la facultat d'organitzar i preveure el període de funcionament del denominat sector de l'oci a la Comunitat Valenciana.  
  
En este context, la fixació del marc temporal d'obertura i tancament conté implicacions que van més enllà del mer desenrotllament d'una activitat. Així, sobretot, la necessitat de vetlar pel dret al descans dels ciutadans enfront del dret a l'oci constituïx una de les necessitats peremptòries d'esta norma. Estes necessitats han d'anar acompanyades per un adequat compliment i per l'aplicació, quan corresponga, del règim sancionador previst, i pel complement d'altres regulacions com és el cas de les disposicions sobre contaminació acústica.  
  
Entre les novetats que es presenten per a enguany, l'article 2.4 incorpora l'ampliació d'horari en 60 minuts per a la vespra de l'1 de novembre, una data coneguda popularment com a nit de Halloween que s'afig a les ampliacions de la Nit de Nadal, la Nit de Reis i la vespra del 9 d'octubre, ja incloses en este sentit l'any 2014. El motiu d'esta nova incorporació es basa en la constatació d'una realitat que, any rere any, es produïx en les distintes localitats de la Comunitat Valenciana pel que fa a esta celebració.  
  
D'altra banda, l'ampliació de l'horari pels ajuntaments passa a tindre una regulació més limitada per a evitar que, una interpretació no adequada i excessivament extensiva de l'article 11, puga ocasionar un increment i una successió de molèsties i perjuís als veïns, siga quin siga el tipus de celebració que es considere.  
Finalment, atesa la necessitat de la vigència d'una normativa de desplegament de la Llei 14/2010, l'orde d'horaris assumix la distinció entre espectacles i activitats extraordinaris, singulars o excepcionals i aquells que, sense ser-ne uns o altres, se celebren en locals no inclosos en la normativa d'espectacles. Per a estos, s'ha previst un nou precepte amb l'atribució als ajuntaments de la fixació de l'hora d'obertura i de tancament.  
Per tot això, i d'acord amb el que disposa l'article 35 de la Llei 14/2010, de 3 de desembre, de la Generalitat, d'Espectacles Públics, Activitats Recreatives i Establiments Públics, en relació amb el Decret 118/2014, de 18 de juliol, pel qual s'aprova el Reglament Orgànic i Funcional de la Conselleria de Governació i Justícia, oïda la Comissió d'Espectacles Públics i Activitats Recreatives, en la reunió del dia 1 de desembre de 2014,  
  
  
ORDENE  
  
Article 1. Objecte i àmbit d'aplicació  
Esta orde té com a objecte establir l'horari general d'obertura i de tancament dels espectacles públics, activitats recreatives i establiments públics, inclosos en l'àmbit d'aplicació de la Llei 14/2010, de 3 de desembre, de la Generalitat, d'Espectacles Públics, Activitats Recreatives i Establiments Públics.  
  
Article 2. Horari general  
Un. Sense perjuí de les disposicions legals existents en matèria de contaminació ambiental i acústica, els espectacles públics, activitats recreatives i establiments públics podran exercir la seua activitat únicament dins dels horaris establits com d'obertura i tancament per a cada un en els apartats següents, d'acord amb els epígrafs del catàleg de l'annex a la Llei 14/2010, de 3 de desembre:  
  
- Grup A. Obertura: 10.00 hores; tancament: després de la finalització de l'última sessió, que com a màxim començarà a les 01.05 hores.  
Espectacles cinematogràfics  
Teatres.  
Amfiteatres.  
Auditoris.  
Sales multifuncionals.  
Espectacles de circ.  
  
- Grup B. Obertura: 12.00 hores; tancament: 03.30 hores.  
Cafés teatre.  
Cafés concert.  
Cafés cantant.  
Pubs i karaokes.  
Sales d'exhibicions especials.  
  
- Grup C. Obertura: 08.00 hores; tancament: 01.00 hores.  
Salons recreatius de màquines d'atzar, tipus B.  
Salons recreatius de màquines d'atzar, tipus A.  
  
- Grup D. Obertura: 09.00 hores; tancament: 01.00  
Espectacles taurins.  
Sales de conferència.  
Museus i sales d'exposicions.  
Corrals de prova.  
Instal·lacions esportives.  
Pistes de patinatge.  
Parcs d'atraccions.  
Parcs temàtics.  
Establiments de joc d'estratègies amb armes simulades.  
  
- Grup E. Obertura: 09.00 hores; tancament: 24.00 hores.  
Parcs aquàtics.  
Ludoteques.  
  
- Grup F. Obertura: 10.00 hores; tancament: 24.00 hores.  
Escoles taurines.  
Salons ciber i semblants.  
  
- Grup G. Obertura: 10.00 hores; tancament: 01.00 hores.  
Camps d'esport i estadis.  
Activitats recreatives (pistes de birles i billars).  
  
- Grup H. Obertura: 07.00 hores; tancament: 01.00 hores.  
Pavellons esportius.  
Gimnasos.  
Piscines esportives.  
Piscines de recreació o polivalents.  
  
- Grup I. Obertura: 1700 hores; tancament: 07.30 hores.  
Sales de festa.  
Discoteques.  
Sales de ball.  
  
- Grup J. Obertura: 06.00 hores; tancament: 01.30 hores.  
Cibercafés.  
Restaurants.  
Café, bar.  
Cafeteries  
  
- Grup K. Obertura: 08.00 hores; tancament: 03.00 hores.  
Restaurants, cafés, bars i cafeteries que es pogueren ubicar en establiments considerats com a botigues de conveniència d'acord amb la regulació actualment vigent.  
  
- Grup L. Obertura: 10.00 hores; tancament: 03.30 hores.  
Salons de banquets.  
  
  
- Grup M. Obertura: 09.00 hores; tancament: 22.00 hores.  
Zoològics.  
Aquaris.  
Safaris parc.  
  
- Grup N. Obertura: 09.00 hores; tancament: 02.30 hores.  
Sales polivalents.  
  
- Grup O. Obertura: 12.00 hores; tancament: 02.30 hores.  
Saló-lounge.  
  
Dos. L'horari dels establiments que s'ubiquen en domini públic maritimoterrestre, inclosa la situada en zona portuària, les activitats dels quals siguen les hostaleres i de restauració (epígraf 2.8 del catàleg), tindran un horari fixat entre les 10.00 del matí i les 03.00 de la matinada. Se n'exceptuen els que compten amb llicència de saló de banquets l'horari dels quals serà l'establit amb caràcter general.  
La resta d'establiments situats en el dit lloc s'ajustarà a l'horari general previst en l'apartat anterior d'acord amb la llicència corresponent.  
  
Tres. Els espectacles, establiments públics i activitats recreatives, inclosos en l'àmbit d'aplicació d'esta orde, podran prolongar l'horari de tancament durant la Nit de Cap d'Any/Dia Cap d'Any en noranta minuts, sobre l'establit en l'apartat un d'este article.  
  
  
Quatre. Els espectacles, establiments públics i activitats recreatives inclosos en l'àmbit d'aplicació d'esta orde podran prolongar l'horari de tancament en seixanta minuts sobre l'establit en l'apartat u d'este article, en les dates següents:  
- Dia 5 de gener, Nit de Reis.  
- Dia 8 d'octubre, vespra del Dia de la Comunitat Valenciana, 9 d'octubre.  
- Dia 24 de desembre, Nit de Nadal.  
- Dia 31 d'octubre, vespra del dia 1 de novembre.  
  
Article 3. Obertura i inici  
1. S'entendrà per hora d'obertura dels espectacles públics, activitats recreatives i establiments públics el moment a partir del qual es permet l'accés dels espectadors o usuaris a estos.  
  
2. Es considerarà com a hora d'inici aquella en què, a partir de l'hora d'obertura, comença l'espectacle o activitat. En els establiments públics esmentats en l'article anterior, l'hora d'obertura podrà coincidir amb l'hora d'inici de l'activitat.  
3. L'antelació amb què els locals i establiments hauran d'estar oberts abans que comencen els espectacles públics inclosos en el grup A de l'article 2.1 d'esta orde serà, com a mínim, de quinze minuts i, com a màxim, de trenta minuts. Esta circumstància la donarà a conéixer l'organitzador de l'espectacle per mitjà dels cartells que l'anuncien.  
  
Els locals destinats als espectacles de café teatre, café concert i café cantant, quan facen actuacions en directe l'hora d'inici de les quals coincidisca amb la d'obertura general establida en el grup B de l'article 2.1 d'esta orde, obriran les portes al públic amb una antelació respecte a l'inici de l'actuació de quinze minuts com a mínim i de trenta minuts com a màxim.  
4. Per a la celebració d'espectacles públics o activitats recreatives en establiments, recintes, instal·lacions o llocs oberts al públic, l'obertura, d'acord amb l'aforament màxim autoritzat, es farà amb l'antelació suficient per a permetre l'accés ordenat del públic assistent. En tot cas, el temps mínim exigit entre l'obertura i l'inici de l'espectacle o activitat serà el següent:  
- De 15.000 a 35.000 persones d'aforament autoritzat, 2 hores.  
- De 35.000 a 75.000 persones d'aforament autoritzat, 3 hores.  
- Més de 75.000 persones d'aforament autoritzat, 4 hores.  
No obstant això, en els espectacles i activitats que tinguen la consideració d'extraordinaris, singulars o excepcionals o aquells que siguen autoritzats pels ajuntaments d'acord amb allò que s'ha indicat en la normativa d'espectacles, quan succeïsquen en els indicats establiments, recintes, instal·lacions o llocs oberts al públic, la dita antelació s'ampliarà, com a mínim, en una hora més.  
Així mateix, en els espectacles o activitats en què per raons d'orde públic es requerisca, el temps que medie entre l'hora d'obertura de l'establiment, les instal·lacions o els recintes i l'inici de l'espectacle o activitat, es podrà ampliar d'acord amb les necessitats concurrents.  
  
  
Article 4. Tancament  
1. S'entendrà com a hora de tancament aquella en què en l'establiment es produïx la fi o el cessament total de l'activitat o espectacle i comença el desallotjament del públic o dels participants.  
2. A partir de l'hora de tancament prevista en l'article 2 d'esta orde, no es permetrà l'accés de cap client a l'establiment, no se servirà cap consumició i, si és el cas, haurà de quedar fora de funcionament tant la música ambiental com les màquines recreatives, vídeos o qualsevol aparell o màquina semblant i els senyals lluminosos ubicats en l'exterior.  
  
Així mateix, a l'hora del tancament s'encendran els llums generals del local i les portes d'entrada i d'emergència hauran de quedar expedites i obertes perquè es produïsca el total desallotjament en el termini màxim de 30 minuts.  
3. Amb independència que hagen finalitzat les tasques pròpies d'arreplega i neteja del local o establiment, els usuaris no podran romandre a l'interior a partir de l'hora de tancament, i serà responsabilitat dels titulars de l'activitat l'efectivitat del desallotjament i el tancament del local en la forma i els temps establits.  
4. Entre el tancament i l'obertura dels locals i establiments públics hi haurà d'haver un període de temps no inferior a quatre hores.  
  
Article 5. Sessions adscrites a menors d'edat  
Els locals que hagen obtingut autorització per a la celebració de sessions especials dirigides a menors d'edat podran iniciar l'activitat o espectacle a partir de les 17.00 hores. En tot cas, hauran de finalitzar abans de les 22.00 hores del mateix dia. Estos establiments romandran tancats almenys durant una hora des de la finalització de la sessió i el començament de les sessions ordinàries, si n'hi ha.  
  
Article 6. Activitats realitzades a l'aire lliure o en via pública  
1. Les activitats i espectacles compresos en l'article 2.u d'esta orde, excepte els autocines i cines d'estiu, que es facen a l'aire lliure o en via pública, amb o sense la utilització d'instal·lacions portàtils o desmuntables, ja siguen autoritzades amb caràcter temporal o compten amb llicència o autorització definitiva municipal, tindran l'horari que s'establisca en la corresponent autorització administrativa. Esta haurà de ser expressa i motivada, i haurà d'ordenar l'acabament de l'activitat, com a màxim, a l'hora de tancament assenyalada amb caràcter general en esta orde per a cada grup, sense perjuí del compliment de les disposicions sobre contaminació acústica.  
2. Les festes populars o patronals, incloses en l'apartat 4.3 del catàleg de l'annex de la Llei 14/2010, de 3 de desembre, de la Generalitat, tindran l'horari que fixe l'ajuntament del municipi en el terme del qual se celebren, atenent les circumstàncies concurrents, i procurant, en tot cas, compatibilitzar el seu exercici amb l'aplicació de les normes vigents en matèria de contaminació acústica.  
3. L'autorització de l'horari de les activitats a l'aire lliure o en via pública podrà ser revocada per l'autoritat municipal, després del tràmit d'audiència previ de l'interessat per un període de dos dies i, en cas d'inactivitat, per la Direcció General de Seguretat i Protecció Ciutadana, quan amb motiu de l'activitat realitzada se sobrepassen els límits de contaminació acústica establits en la Llei 7/2002, de 3 de desembre, de la Generalitat Valenciana, de Protecció contra la Contaminació Acústica. S'entén que hi ha inactivitat quan es produïsca la falta d'actuació per part dels ajuntaments davant de la denúncia presentada pels ciutadans, i una vegada instats aquells a actuar per la Direcció General de Seguretat i Protecció Ciutadana.  
La revocació de l'autorització s'efectuarà amb independència del procediment sancionador que, si és el cas, incoe l'autoritat competent per causa de la vulneració de la normativa de protecció contra la contaminació acústica.  
  
Article 7. Locals amb ambientació i amenització musical  
1. L'horari de l'ambientació musical dels espectacles públics, activitats recreatives o establiments públics que, d'acord amb la seua llicència municipal d'obertura en disposen, començarà en tot cas a partir de les 10 hores.  
2. D'acord amb l'article 19.3 de la Llei 14/2010, l'horari de l'amenització musical degudament acreditada podrà començar des del moment de l'obertura dels establiments.  
  
Article 8. Sales de bingo  
Les sales de bingo queden autoritzades a un horari únic setmanal d'obertura i tancament de 12 hores ininterrompudes de funcionament dins de l'horari comprés entre les 10.00 hores i les 03.00 hores de l'endemà.  
Els divendres, dissabtes i vespres de festius, així com els mesos de juliol, agost i setembre, l'horari podrà ampliar-se fins a les 04.00 hores, i en estos casos l'horari de funcionament serà de 13 hores ininterrompudes.  
Les sales de bingo hauran de comunicar a la Conselleria d'Hisenda i Administració Pública, i a la de Governació i Justícia, abans que finalitze el mes de gener, el seu horari anual. Qualsevol modificació posterior requerirà l'autorització expressa de la Conselleria d'Hisenda i Administració Pública, que es comunicarà a la Conselleria de Governació i Justícia.  
  
Article 9. Establiments annexos a altres instal·lacions principals  
Els establiments previstos en el grup J de l'article 2.1, excepte els cibercafés, ubicats en instal·lacions en què es desenrotlle una altra activitat considerada com a principal i de les quals siguen accessòries, podran tindre el mateix horari d'aquelles.  
S'entenen com a tals els ubicats en carreteres, ports, aeroports, estacions d'autobusos, estacions de servici i semblants, mentres estiguen operatives les instal·lacions principals. No obstant això, queden exclosos els establiments o locals situats en centres comercials o grans superfícies comercials o d'oci, i en este cas seran regits per l'horari general establit en esta orde, sempre que estiguen compresos dins de l'horari d'obertura i tancament del centre comercial o d'oci en què s'ubiquen.  
  
  
Article 10. Bous al carrer  
L'horari de celebració de bous al carrer serà el que es determine, en cada cas, en la resolució d'autorització.  
  
Article 11. Concessió d'horari excepcional pels ajuntaments  
1. Amb caràcter excepcional, els ajuntaments, amb motiu de festes locals o patronals o per a dies festius puntuals podran, per a tot el seu terme municipal o per a zones concretes, autoritzar l'ampliació fins una hora de l'horari general establit en esta orde. En este marc, caldrà ajustar-se al que establisquen les disposicions legals existents en matèria de contaminació ambiental i acústica.  
No tindran la consideració de festes locals o patronals ni es consideraran com a dies festius puntuals les festivitats de caràcter nacional o autonòmic de caràcter cívic o religiós. Per a este últim supòsit no operarà l'ampliació prevista en este precepte.  
2. L'ampliació a l'horari general a què es referix el paràgraf anterior afectarà bé tots els establiments, espectacles o activitats previstes en l'article 2 d'esta orde, bé tots aquells previstos en un o alguns dels seus grups en el seu conjunt. Esta ampliació no serà aplicable a un o més establiments, espectacles o activitats individualment considerats.  
  
3. Les ampliacions previstes en este article hauran de ser comunicades a la conselleria competent en matèria d'espectacles, així com a les autoritats policials corresponents, dins dels 15 dies següents a la seua autorització i, en tot cas, abans que este horari excepcional s'aplique.  
  
En la dita comunicació, els ajuntaments delimitaran exactament i de manera motivada els dies en què s'aplicarà l'horari excepcional de l'apartat anterior.  
4. D'acord amb les prescripcions i els principis generals establits en esta orde, correspondrà a les autoritats municipals la determinació dels horaris de començament i finalització de les revetles, concerts i la resta d'espectacles que tinguen lloc en ocasió de festes patronals o locals.  
  
Article 12. Ampliació de l'horari general pels ajuntaments durant l'època estival  
1. Durant el període comprés entre el 12 de juny i el 27 de setembre de 2015, els ajuntaments de la Comunitat Valenciana podran prolongar l'horari general de finalització establit en l'article 2.1 d'esta orde els divendres, dissabtes i vespres de festius per als grups següents:  
  
a) Grup B: mitja hora fins a les 4.00 hores.  
b) Grup J: una hora fins a les 2.30 hores.  
c) Grup L: mitja hora fins a les 4.00 hores.  
L'exercici d'esta facultat haurà de ser motivada per l'ajuntament i comunicada a la conselleria competent en matèria d'espectacles, en un termini d'antelació no inferior a 15 dies des de la seua adopció.  
2. El que preveu este article quedarà sense efecte quan concedisquen els ajuntaments els horaris excepcionals regulats en l'article 11.1 d'esta orde. En este cas, només regirà el que preveu l'horari excepcional esmentat sense que s'aplique l'ampliació de l'horari previst per a l'època estival.  
3. L'ampliació a què es referix este article s'aplicarà a tots els establiments dels grups esmentats en l'apartat 1 i no a un o més locals individualment considerats.  
  
Article 13. Procediment per a l'ampliació d'horaris per la Generalitat  
  
1. Les autoritzacions per a l'ampliació de l'horari general dels establiments situats en estacions i mitjans de transport terrestre, marítim i aeri que atenguen les necessitats dels treballadors nocturns, d'acord amb allò que s'ha indicat en la normativa de desplegament de la Llei 14/2010, de la Generalitat, tindran caràcter extraordinari i excepcional, i es concediran per un termini màxim d'un any.  
2. El procediment per a la concessió d'horaris especials serà l'establit en la normativa de desplegament de la Llei 14/2010, de la Generalitat.  
Per a això, el titular o prestador que sol·licite la concessió de l'ampliació de l'horari haurà de presentar davant de la direcció territorial de la Conselleria de Governació i Justícia de la província que es tracte una petició en què es faça constar el següent:  
a) Horari sol·licitat, motivació per la qual s'interessa la dita sol·licitud i mesures que pretenga adoptar per a garantir, en tot cas, el compliment de les normes sobre qualitat ambiental, prevenció de la contaminació acústica i seguretat ciutadana.  
b) Còpia confrontada de la llicència municipal d'obertura del local o establiment.  
3. No obstant això previst en l'apartat 1 d'este article, les autoritzacions d'ampliació d'horaris podran ser renovades per un període de temps igual al de la seua concessió, amb petició prèvia expressa de l'interessat realitzada amb una antelació mínima de dos mesos al termini de la seua finalització.  
4. Les autoritzacions d'ampliació d'horari podran ser revocades en qualsevol moment per causes degudament justificades i motivades, amb audiència prèvia de l'interessat.  
5. Els establiments a què s'haja aplicat el règim d'ampliació horària prevista en este article no podran acollir-se a la prolongació de l'horari de tancament establit per als divendres, dissabtes i vespres de festius prevista en l'article 12 d'esta orde.  
  
Article 14. Reducció d'horaris  
1. El procediment per a la reducció de l'horari general dels locals i establiments públics serà l'establit en la normativa de desplegament de la Llei 14/2010, de la Generalitat. S'iniciarà preferentment a instàncies dels ajuntaments i, a falta d'això, per part per la Direcció General de Seguretat i Protecció Ciutadana de la Conselleria de Governació i Justícia en els supòsits previstos per la indicada normativa de desplegament.  
  
2. En la resolució per la qual s'acorde la reducció de l'horari, s'establirà també el seu termini de duració, transcorregut el qual el local tornarà a regir l'horari general que es fixa en esta orde.  
3. Els establiments a què se'ls haja aplicat el règim de reducció d'horaris previst en este article no podran acollir-se a la prolongació de l'horari de tancament establit per als divendres, dissabtes i vespres de festius prevista en l'article 12 d'esta orde.  
  
Article 15. Horari d'espectacles o activitats declarats compatibles  
  
La resolució que declare la compatibilitat dels espectacles o activitats que diferisquen quant a horari en locals la sol·licitud d'obertura dels quals en preveja dos o més, determinarà l'hora d'obertura i tancament de cada un d'acord amb les condicions sol·licitades per a la seua autorització.  
  
Article 16. Horari d'espectacles o activitats extraordinaris i activitats singulars o excepcionals  
1. Els espectacles i les activitats recreatives que tinguen caràcter extraordinari quan no impliquen un increment de risc d'acord amb el que preveuen els articles 7.1.d i 25.1 de la Llei 14/2010, de la Generalitat, hauran d'acabar, com a màxim, a l'hora de tancament de l'establiment d'acord amb allò que s'ha indicat en esta orde.  
2. Els espectacles i les activitats recreatives que tinguen caràcter extraordinari quan impliquen un increment de risc d'acord amb el que preveuen els articles 7.1.d i 25.2 de la Llei 14/2010, de la Generalitat, i els espectacles i les activitats recreatives que tinguen caràcter singular o excepcional d'acord amb el que preveuen els articles 7.1.e i 26 de la Llei 14/2010, de la Generalitat, tindran l'horari que determine la resolució emesa per l'òrgan competent per a la seua autorització. La indicació del dit horari estarà determinat pel tipus d'espectacle o activitat que se sol·licite, així com, si és el cas, per l'equivalència o analogia amb un espectacle o activitat catalogat en la normativa d'espectacles i per la tipologia i/o característiques del recinte on es faran. La resolució emesa haurà de ser motivada.  
  
Article 17. Horari d'espectacles i activitats realitzats en establiments amb llicència no prevista en la normativa d'espectacles  
Els espectacles o les activitats que es fan en establiments amb llicència no prevista en la normativa d'espectacles tindran l'horari que fixe l'ajuntament de la localitat on s'efectuen.  
La determinació de l'horari s'ajustarà al tipus d'espectacle o activitat sol·licitat, la situació de l'establiment dins del terme municipal i la tipologia i/o característiques.  
  
Article 18. Horari de les terrasses  
Les terrasses en via pública autoritzades als establiments d'acord amb allò que s'ha indicat en l'article 21 de la Llei 14/2010, de la Generalitat, tindran un horari màxim delimitat per l'horari oficial d'obertura i tancament del local de què depenguen, d'acord amb el que establix l'article 2 d'esta orde. La competència per a la determinació dels horaris de les dites terrasses correspondrà als ajuntaments respectius.  
  
  
Article 19. Cartell horari  
1. Els locals compresos dins de l'àmbit d'aplicació de la Llei 14/2010, de la Generalitat, hauran de col·locar un cartell en lloc llegible i visible des de l'exterior en què s'indicarà l'horari d'obertura i de tancament que fan. Este horari haurà d'estar comprés, en tot cas, dins de l'establit amb caràcter general en l'article 2 d'esta orde.  
  
2. En el cartell d'horari es farà constar, si és el cas, les modificacions que, per ampliació o reducció, s'hagen establit respecte a l'horari general de funcionament del local o establiment.  
3. Igualment, en el cartell indicat, es farà constar l'horari en què es deixen de prestar algun dels servicis, en el cas que este siga diferent del d'obertura o tancament.  
  
Article 20. Règim sancionador  
1. Les infraccions comeses per incompliment de la normativa prevista en esta orde donaran lloc a responsabilitat d'acord amb el que preveu el títol IV de la Llei 14/2010, de la Generalitat, d'Espectacles Públics, Activitats Recreatives i Establiments Públics.  
2. De la mateixa manera, els decrets, acords, ordenances o declaracions equivalents emanats pels ajuntaments i que incomplisquen les condicions assenyalades en la regulació dels horaris excepcionals i ampliacions i reduccions d'horaris previstos en esta orde, seran susceptibles d'impugnació d'acord amb la normativa vigent en este àmbit d'actuació.  
  
  
DISPOSICIÓ FINAL  
  
Único. Entrada en vigor  
Esta orde entrarà en vigor el dia 1 de gener de 2015, i s'aplicarà per al dia de Cap d'Any de 2014.  
  
  
DISPOSICIÓ DEROGATÒRIA  
  
A l'entrada en vigor d'esta orde, quedarà derogada l'Orde 8/2013, d'11 de desembre, de la Conselleria de Governació i Justícia, per la qual es regulen els horaris d'espectacles públics, activitats recreatives i establiments públics per a l'any 2014.  
  
València, 16 de desembre de 2014  
  
El conseller de Governació i Justícia,  
LUIS SANTAMARÍA RUIZ


Còpia Permalink ELI